**PREDKLADACIA SPRÁVA**

Ministerstvo hospodárstva Slovenskej republiky predkladá na rokovanie Legislatívnej rady vlády Slovenskej republiky materiál „Návrh zákona, ktorým sa  mení a dopĺňa zákon   
č. 262/2014 Z. z. o pôsobnosti orgánov štátnej správy vo veciach prekurzorov výbušnín   
a o zmene a doplnení niektorých zákonov“ v zmysle bodu C.1 uznesenia vlády SR č. 547/2020 k „Plánu legislatívnych úloh vlády SR na mesiace september až december 2020“ v znení bodu A.2 uznesenia vlády SR č. 787/2020.

Cieľom materiálu je implementácia Nariadenia Európskeho parlamentu a Rady (EÚ) 2019/1148 z 20. júna 2019 o uvádzaní prekurzorov výbušnín na trh a ich používaní, ktorým sa mení nariadenie (ES) č. 1907/2006 a ktorým sa zrušuje nariadenie (EÚ) č. 98/2013. Z nariadenia (EÚ) 2019/1148 vyplývajú pre členské štáty povinnosti, splnenie ktorých tvorí právny rámec návrhu zákona. Nariadenie (EÚ) 2019/1148 je záväzné v celom rozsahu a priamo uplatniteľné vo všetkých členských štátoch EÚ, teda aj v SR, s účinnosťou od 1. februára 2021.

Navrhovaná legislatíva upravuje problémy aplikačnej praxe pri nejednotnom postupe uvádzania obmedzených prekurzoroch výbušnín na trh zavedením v zmysle čl. 5 ods. 1 Nariadenia (EÚ) 2019/1148 jednoznačného režimu zákazu pre širokú verejnosť. Určuje rozsah kompetencií jednotlivých orgánov štátnej správy v oblasti regulovaných prekurzorov výbušnín a zavádza nástroje na vynucovanie povinností.

Navrhovaná legislatíva zároveň rieši presun kompetencií nad nadobúdaním obmedzených prekurzorov výbušnín a regulovaných prekurzorov výbušnín, keď sa pôvodné právomoci Ministerstva hospodárstva SR a Slovenskej obchodnej inšpekcie presúvajú na Hlavný banský úrad, vykonávajúci dohľad nad výbušninami v súvislosti s banskou a ťažobnou činnosťou. Presun kompetencií z Ministerstva hospodárstva Slovenskej republiky a Slovenskej obchodnej inšpekcie na Hlavný banský úrad prispeje k právnej istote a k zvýšeniu informovanosti povinných hospodárskych subjektov o problematike výbušnín.

Návrh zákona nemá vplyv na rozpočet verejnej správy, má pozitívny aj negatívny vplyv na podnikateľské prostredie. Návrh zákona nemá vplyv na životné prostredie, služby verejnej správy pre občana, nemá sociálne vplyvy, ani vplyv na informatizáciu spoločnosti, manželstvo, rodičovstvo a rodinu.

Návrh zákona je v súlade s Ústavou Slovenskej republiky, ústavnými zákonmi a nálezmi Ústavného súdu Slovenskej republiky, so zákonmi a ostatnými všeobecne záväznými právnymi predpismi, medzinárodnými zmluvami, ktorými je Slovenská republika viazaná, ako aj s právom Európskej únie.

Návrh zákona nie je predmetom vnútrokomunitárneho pripomienkového konania.

Dátum účinnosti zákona sa vzhľadom na dĺžku legislatívneho procesu navrhuje  
od 1. marca 2022.

Návrh zákona bol predmetom medzirezortného pripomienkového konania a do ďalšieho legislatívneho procesu sa predkladá bez rozporov.